*Reptalus panzer* - цикада

Поменута цикада је вектор столбур фитоплазме која проузрокује црвенило кукуруза које се редовно јавља где је најчешће присутно двопоље у плодореду.

Симптоми се огледају у појави црвенила на листовима, централном нерву и стаблу кукуруза као и деформацијама на клипу.

Уколико се после кукуруза као наредни усев посеје пшеница, ларве неометано настављају свој развој на корену пшенице.

Има једну генерацију годишње и презимљава у стадијуму ларве на корену пшенице. Након презимљавања отпочиње исхрана ларви на корену пшенице и дивљег сирка.

У јуну месецу адулти прелазе са усева пшенице на биљке кукуруза.

У усеву кукуруза адулти се хране флоемским соковима и уколико су заражени преносе столбур фитоплазму на биљке кукуруза.

Женке цикаде полажу јаја на корен кукуруза током августа месеца.

Након пиљења, ларве почињу исхрану на корену кукуруза, а уколико се после кукуруза посеје пшеница, ларве неометано настављају свој развој.

Примена инсектицида у борби против ове штеточине се не препоручује, а као решење се предлаже избегавање двопољног плодореда односно сетва пшенице после кукуруза чиме се прекида развој цикаде и знатно смањује популација инсекта у наредној години.

 Дипл.инг. Слободан Гошић